দিনভর অস্থিরতার মধ্যেও গতকাল মঙ্গলবার অধিকাংশ শেয়ারের দর বেড়েছে দেশের দুই শেয়ারবাজারেই। ডিএসইতে মূল্যসূচক সামান্য কমলেও সিএসইতে বেড়েছে। গতকাল সারা দেশে জামায়াতে ইসলামীর ডাকা হরতালের প্রভাব পড়েছে শেয়ারবাজারেও। আগের দিনের তুলনায় এদিন ঢাকা স্টক এক্সচেঞ্জে (ডিএসই) প্রায় ১৬ কোটি টাকার লেনদেন কমেছে। অন্যদিকে সিএসইতে প্রায় ৩৮ লাখ টাকার শেয়ার কেনাবেচা বেড়েছে। গতকাল উভয় বাজারে মাত্র ১৭৮ কোটি টাকার শেয়ারের লেনদেন হয়েছে। হরতালের কারণে স্টক এক্সচেঞ্জের সদস্য প্রতিষ্ঠানগুলোর কোরাম পূর্ণ হওয়ার পর লেনদেন যথাসময়ে শুরু হয়। লেনদেন শেষে ডিএসইর দেয়া তথ্যানুযায়ী, এদিন ২৫৯ কোম্পানির শেয়ার, মিউচুয়াল ফান্ড ও করপোরেট বন্ড লেনদেন হয়। এর মধ্যে ১৬৩টির দরবৃদ্ধির বিপরীতে কমে ৬৬টির, অপরিবর্তিত ছিল ৩০টির দর। সাধারণ সূচক মাত্র দশমিক ৬১ পয়েন্ট কমে ৪০৮৬তে চলে আসে। লেনদেন হয় ১৫৩ কোটি ৮৭ লাখ টাকা মূল্যের শেয়ার, যা সাড়ে চার মাসের মধ্যে সর্বনিম্ন। এর আগে গত ৭ জুলাই ডিএসইতে লেনদেন হয়েছিল ১২১ কোটি টাকার শেয়ার ও মিউচুয়াল ফান্ড।-সূএ: বনিকবার্তা.কম